KIRJALLINEN KYSYMYS E-0080/01

esittäjä(t): Camilo Nogueira Román (Verts/ALE) komissiolle

(29. tammikuuta 2001)

Aihe: Galician liittäminen Euroopan laajuiseen suurnopeusrataverkkoon 20002006

20. joulukuuta 2000 Galician autonomisen alueen hallituksen pääministeri ja Espanjan hallituksen kehitysministeri allekirjoittivat yhteistyösopimuksen, jonka osapuolena oli myös Espanjan valtion rautatieyhtiö RENFE. Sopimus koskee Galician sisäisen suurnopeusrataverkon rakentamista ja uudenaikaistamista sekä sen liittämistä Espanjan ja Keski-Euroopan rataverkkoihin (OrenseValladolid) ja Portugalin suurnopeusrataverkkoon (rantaradan CorunhaVigo yhdistäminen Portoon ja Lissaboniin). Lehdissä esiintyneiden tietojen mukaan Espanjan hallitus aikoo hakea hankkeita varten yhteisön rahoitusta, kun Galician hallitus vaatii, että kyseiset hankkeet sisältyvät vuosien 20002006 talousarvioon. Kaksi viikkoa myöhemmin kehitysministeri allekirjoitti Murcian, Valencian, Kastilia- La Manchan ja Madridin autonomioiden hallitusten pääministereiden kanssa toisen sopimuksen suurnopeusrataverkon rakentamisesta välillä MadridCuencaAlbaceteAlicanteMurciaValencia ja ilmoitti, että jotkut Euroopan unionin varoista yhteisrahoitettavat rataosuudet otetaan käyttöön jo vuonna 2005.

Nyt kun on jo kulunut yksi vuosi ajanjaksosta 20002006 (joka liittyy Agenda 2000 -asiakirjan mukaisiin koheesiorahastoja ja rakennerahastoja koskeviin budjettinäkymiin), aikooko komissio ilmoittaa lopultakin, mitkä Espanjan valtion alueella olevat rataosuudet yhteisrahoitetaan yhteisön varoista ja mitkä osuudet aiotaan rakentaa kyseisen seitsemän vuoden aikana? Sisältyykö näihin Euroopan unionin yhteisrahoittamiin hankkeisiin Galician suurnopeusradat Galician hallituksen pääministerin ja Espanjan hallituksen kehitysministerin allekirjoittaman sopimuksen mukaisesti? Aloitetaanko Galician suurnopeusrataverkon rakentaminen vuoden 2001 ensimmäisellä puoliskolla, kuten kyseiset viranomaiset ovat ilmoittaneet? Aiotaanko Galician suurnopeusradoilla käyttää kansainvälisten standardien mukaista raideleveyttä?

Michel Barnier'n komission puolesta antama vastaus

(2. huhtikuuta 2001)

Kansallisten viranomaisten tehtävänä on valita rakennerahastojen toimenpideohjelmista osarahoitettavat hankkeet. Komissio saa valinnan tuloksen tietoonsa vasta ohjelman seurantavaiheessa, ja valinta suoritetaan vastaavan ohjelma-asiakirjan täydennyksen hyväksymisen jälkeen. Komissio ei voi vielä tässä vaiheessa antaa lausuntoa Galiciaa koskevasta toimenpideohjelmasta ohjelmakaudella 20002006 osarahoitettavista konkreettisista toimista.

Koheesiorahastosta saatavaa osarahoitusta varten komission hyväksyttäväksi esitettyjen hankkeiden ennakkovalinta on myöskin yksinomaan jäsenvaltion vastuulla. Espanjan hallitus esittää komissiolle säännöllisesti uusia hankkeita, mutta se ei ole vielä jättänyt pyyntöä Galician suurnopeusrataverkkoa koskevan hankkeen rahoituksesta.

Lisäksi Euroopan laajuisen suurten nopeuksien rautatiejärjestelmän yhteentoimivuudesta 23 päivänä heinäkuuta 1996 annetun neuvoston direktiivin 96/48/EY(1) mukaan suurnopeusjunia varten tarvittavan radan ulottuman, raideleveyden tai kiskojen akselivälin on oltava yhdenmukaisia eurooppalaisen rataverkon kanssa.

(1) EYVL L 235, 17.9.1996.